Armastad oma tööd, aga palk teeb meele mõruks? Tahad uut töökohta, aga ei tea, millest alustada? Kuidas olla eeskujuks oma lapsele ja luua toetav kasvukeskkond, mis aitab teadlikult kujundada eduka, enda väärtusest teadliku ning karjääriteekonnal õnneliku täiskasvanu? Kuidas värvata tööle õigeid inimesi ja kuidas valida parim pealtnäha sama tugevate kandidaatide seast?
Siit raamatust leiad hulga nõuandeid: milline on tänapäevane CV, mis on motivatsioonikiri, kuidas kirjutada kandideerimisavaldust, kuidas valmistuda töövestluseks ja millal on aeg pidada praeguses töökohas palgaläbirääkimisi. Peatutakse ka sellel, mida töövestlusel mitte öelda ja kuidas toimida, kui vestlus ei läinud oodatud moel. Olles ise olnud kõigis raamatus kirjeldatud rollides (töötaja, tööotsija, lapsevanem ja värbav juht), jagab autor sellel õpetlikul teekonnal omandatud kogemusi. See on raamat kõigile, kes töötavad või plaanivad kunagi tööle minna.
„Väga ladus, „jalad maas“, praktiline ning kasulik raamat kõigile, kes soovivad paremat tööd ja/või kõrgemat palka saada.“ Peep Vain õpetaja, ettevõtja, investor ja autor
„Soovitan raamatut lugeda eelkõige tööotsijal või töötajal, kes soovib oma ellu muutust uue töökoha või karjäärivahetuse näol. Raamatusse on koondatud autori kogemustele tuginedes lihtsad soovitused ja praktilised nipid, kuidas koostada CV-d, mida kandideerimisel ja töövestlusel silmas pidada ning kuidas olla palgaläbirääkimistel edukas. Raamatust saab inspiratsiooni ja mõtteid enda potentsiaali avastamiseks, enese väärtustamiseks ja töökeskkonna parendamiseks.“ Minna-Maria Lõbus Brandem, tegevjuht